વળી, મને એક નવો જ વિચાર આવ્યો કે તે જમાનામાં તો એકલો હીરો જ કદાચ એ રીતે ઘોઘે જઈ, ડેલીએ હાથ દઈને પાછો આવ્યો હશે, પણ ચાલુ જમાનામાં તો કેટકેટલાએ આવા હીરાઓ દૂર-દૂર દેશાવર જઈ, ડેલીએ હાથ દઈ-દઈને પાછા વળે છે ! ઉપરાંત આ હીરાએ તો બાપડાએ કોઈને કશું નુકશાન નહોતું કર્યું. પોતાની નીંદરનો ભોગ આપ્યો, અને પોતાના ટાંટિયા થકવી નાખ્યા, પણ આધુનિક જમાનાના હીરાઓ (રાજકારણીઓ) તો આપણા ગરીબ દેશની ટૂંકી પુંજીમાંથી નાણાં લઈને વિદેશની ડેલીએ હાથ દઈને પાછા આવે છે. તેમનું તો કોઈ નામ પણ લેતું નથી ! કેટકેટલાં કમીશનો અને કેટલાં બધાં ડેલીગેશનો !